બૅન્ગ બૅન્ગ – 70 mm Dreams
October 2, 2014 January 10, 2017 jayeshadhyaru
ટ્રાવેલ એજન્ટ હૃતિક
આ ફિલ્મનું ટાઇટલ એ દરઅસલ ફિલ્મ જોતી વખતે આપણા મગજ પર પડતા હથોડાનો અવાજ છે!
આ વખતે બીજી ઓક્ટોબરે ગાંધીજીના બર્થડે કરતાંય વધુ ચર્ચા બોક્સ ઓફિસ પર હૃતિક-કેટરિનાની 'બેન્ગ બેન્ગ' અને વિશાલ ભારદ્વાજની 'હૈદર'ની અથડામણની હતી. ટ્વિટર પર તો 'બેન્ગ બેન્ગ સાઇક્લોન' નામના ટોપિક પર પંચાતોય થવા માંડી હતી. આ સાઇક્લોને દેશભરમાં એવા જથ્થાબંધ શોઝ ખડકી દીધા કે બીજી ફિલ્મોની હાલત તો વિસ્થાપિતો જેવી થઈ ગઈ. ઉપરથી ટિકિટોના ભાવમાં પણ વધારો ઠપકારી દેવામાં આવ્યો. આ બધાં પછીયે આપણે ફિલ્મ જોવા જઇએ તો આપણને શું મળે? તો કહે, બાબાજી કા ઠુલ્લુ! એટલી બોરિંગ અને ઢીલી કે હૃતિક-કેટરિનાના ફેન્સ પણ ચાલુ ફિલ્મે ઠંડા પડી જાય!
ખૂનખાર આંતરરાષ્ટ્રીય ત્રાસવાદી ઓમર ઝફર (ડેની ડેન્ઝોંગ્પા) લંડનમાં રહેલો આપણો કોહિનૂર હીરો ચોરવાની સાઝિશ રચે છે. પરંતુ એ પહેલાં જ બીજો એક માણસ રાજવીર નંદા (હૃતિક રોશન) એ હીરો ચોરીને ભાગે છે. એટલે હૃતિકની પાછળ ડેનીના ગુંડાઓ અને એ બંનેની પાછળ પોલીસ. એના આ પકડમપટ્ટીમાં શિમલામાં બેન્કની રિસેપ્શનિસ્ટ એવી હરલીન સાહની (કેટરિના કૈફ) નાહકની સલવાઈ જાય છે. એ બિચારીને સલામત રાખવા માટે હૃતિક એને પોતાની સાથે જ વર્લ્ડ ટુર કરાવતો ફરે છે અને એ બંને નિરાંતે પ્રેમમાં પણ પડે છે. પરંતુ હૃતિક આખરે કોહિનૂર હીરો શા માટે ચોરે છે? એ હીરાનું છેવટે શું થાય છે? આ બધા સવાલો પાછળ કાનખજૂરાના એક પગના વધી ગયેલા નખ જેવડું સસ્પેન્સ પણ છે, જેના માટે તમારે (કમનસીબે) આખી ફિલ્મ જોવી પડે!
એક્શન સારી, ફિલ્મ પકાઉ
'બેન્ગ બેન્ગ' ફિલ્મ હોલિવૂડની 2010માં આવેલી ટોમ ક્રૂઝ સ્ટારર ફિલ્મ 'નાઇટ એન્ડ ડે'ની રિમેક છે. 'બેન્ગ બેન્ગ'નાં ટ્રેલર જોઇને જરાય ખબર નહોતી પડતી કે એની સ્ટોરી શું હશે. પરંતુ યકીન માનો, આખી ફિલ્મ જોયા પછીયે આપણે એ જ સવાલ પૂછતા ફરીએ છીએ કે આમાં સ્ટોરી શું હતી?! ડિરેક્ટર સિદ્ધાર્થ આનંદની બોરિંગ ફિલ્મો આપવામાં માસ્ટરી છે. આ ફિલ્મમાં પણ એણે આપણને કંટાળો આપવા માટે ખાસ્સી એવી મહેનત કરી છે!
જુઓ, એક તો એણે ફિલ્મની લંબાઈ 156 મિનિટની રાખી, જેથી આપણને કંટાળવાનો પૂરેપૂરો ટાઇમ મળે. રાઇટિંગ ડિપાર્ટમેન્ટમાં પણ 'જાને તૂ યા જાને ના'વાળા અબ્બાસ ટાયરવાલા અને 'કહાની' ફેઇમ 'સુજોય ઘોષ' છે, પરંતુ ફિલ્મની શરૂઆતમાં સ્માર્ટનેસના ચમકારા દેખાય છે. પછી સેકન્ડ હાફમાં તો સુજોયબાબુ-ટાયરવાલાના ટાયરમાંથી હવા નીકળી જાય છે. પહેલી દસેક મિનિટમાં ધડાધડ એક્શન આવે, પરંતુ પછી ભેંસ પાણીમાં નહાવા પડી હોય એ રીતે સ્ટોરી બેસી જાય છે.
ફિલ્મમેકર્સને કદાચ લાગ્યું હશે કે બહુ મગજ વાપરીને સ્ટોરી લખીશું તો લોકોને કદાચ સમજમાં નહીં આવે, એટલે એ લોકોએ લોજિકને જ તડીપાર કરી દીધું. એટલે જ આખી ફિલ્મમાં સતત એવું બધું બનતું રહે છે જે ખોપડીની ઝોંપડીમાં ઊતરે જ નહીં. જેમ કે, ફિલ્મમાં કોહિનૂર હીરો તો જાણે કરિયાણાની દુકાનમાંથી નૂડલ્સનાં બે પેકેટ લેવાનાં હોય એ રીતે ફટાફટ ચોરાઈ જાય. કોહિનૂર હીરો પણ બગસરાના દાગીના વેચતી દુકાનમાંથી લીધો હોય એવો સોપારી કરતાં પણ નાનો (ફિલ્મ મેકર્સે ઓરિજિનલ કોહિનૂર જોયો જ નહીં હોય?). હૃતિક ગમે ત્યાંથી કૂદે પણ એને કશું ન થાય. અરે, એ પાંચેક માળની બિલ્ડિંગ પરથી કૂદે, પગ ભાંગે અને બીજા જ સીનમાં પ્રભુદેવાને લઘુતાગ્રંથિ થઈ જાય એવો ડાન્સ પણ કરવા માંડે! પોતાના પેટમાંથી બંદૂકની ગોળી ગબ્બરસિંઘ તમાકુની પોટલી ખિસ્સામાંથી કાઢતો હોય એટલી આસાનીથી કાઢી લ્યે! કેટરિના આટલી મોટી થયા પછીયે બાથરૂમનો દરવાજો ખુલ્લો રાખીને નહાય, બોલો! આવું તો ઘણુંય છે ફિલ્મમાં.
વળી, દર થોડી વારે ફિલ્મમાં લોકેશન બદલાઈ જાય. સ્ટોરી શરૂ થાય ત્યારે લંડન હોય, બે મિનિટમાં પ્રાગ આવે, ત્યાંથી ગાડી દિલ્હી ઉપડે, પછી શિમલા, પછી મનાલી, પછી દહેરાદૂન પછી થાઈલેન્ડ, પછી અબુધાબી… બધી જ જગ્યાએ હૃતિક પાછો ટ્રાવેલ એજન્ટ હોય એ રીતે મિસ્ટર ઈન્ડિયાની જેમ પહોંચી જાય! અને હા, ફિલ્મનો ખર્ચો કાઢવા માટે લીધેલાં સ્પોન્સર્સનો બિયારણ છાંટ્યું હોય એ રીતે કરાયેલો છંટકાવ. સિમ્પ્લી ત્રાસ!
હા, એટલું ખરું કે 'બેન્ગ બેન્ગ'ની એક્શન સિક્વન્સિઝ ધમાકેદાર છે. કાર ચેઝ, ફાઇટ સીન, સામસામા થતા ગોળીબાર અને શરીરના બધા જ સાંધા ઢીલા કરી નાખે એવી મારામારી. (માત્ર) એ બધાની વચ્ચે જળવાઈ રહેતો કોમિક ટોન. એક સિક્વન્સમાં તો હૃતિક દરિયાની વચ્ચે ડોલ્ફિનની જેમ કૂદકા મારે છે. એ બધું જોતાં જોતાં પોપકોર્ન ગળામાં અટવાઈ જાય એની પૂરી શક્યતા છે!
એમ તો સ્લિમ-ટ્રિમ લાગતો ગઠ્ઠાદાર સિક્સ પેક એબ્સવાળો હૃતિક ડાન્સ પણ મસ્ત કરે છે. કેટરિના થોડી ચબ્બી ચિક્સ લાગે છે, પરંતુ એના હિન્દીમાં વર્તાતી અંગ્રેજી છાંટ (હંમેશની જેમ) ઇરિટેટ કરે છે. મ્યુઝિક પરથી યાદ આવ્યું, વિશાલ-શેખરે પણ કંગાળ મ્યુઝિક બનાવવામાં યથાશક્તિ પ્રદાન કર્યું છે. તોય ભૂલથી 'તૂ મેરી' સોંગ સારું બની ગયું છે. આ ફિલ્મમાં ગીતોનું કામ ફિલ્મને આડા પાટે ચડાવવા સિવાય કશું જ નથી.
ડેની ડેન્ઝોંગ્પા, જાવેદ જાફરી, પવન મલ્હોત્રા, વિક્રમ ગોખલે, દીપ્તિ નવલ, કંવલજિત સિંહ વગેરે બધાંને વેડફાવાની પૂરી તક અપાઈ છે. ફિલ્મની શરૂઆતમાં જિમ્મી શેરગિલ પણ આવે છે, પરંતુ લોકો હજી પોતાની સીટ પર ગોઠવાતા હોય ત્યાં તો એ સ્ક્રીન પરથી અલોપ થઈ જાય છે!
દિખાવોં પે ન જાઓ, અપની અકલ લગાઓ
'બેન્ગ બેન્ગ' ફિલ્મનો ખાસ્સો હાઇપ ઊભો થયો છે. પરંતુ હાઇપ દર વખતે સાચો જ હોય એ જરૂરી નથી. જો તમે હૃતિક કે કેટરિનાના લોખંડી ફેન નહીં હો અને મનોરંજનની તલાશમાં જતા એક નિષ્પક્ષ પ્રેક્ષક હશો, તો આ ફિલ્મ તમને ઘોર નિરાશ કરશે. એટલે મોંઘવારીને ધ્યાનમાં રાખીને તમારા હિસાબે ને જોખમે નિર્ણય કરજો!